《州厅设醮即事》
元代·仇远

去岁今朝六月六，暮雨倾盆风拔木。
今岁公宇醮祈晴，昼日当拔生暑溽。
羽士宣词官吏拜，灯烛荧煌香馥郁。
须臾黑云西北来，如盖如轮覆厅屋。
电驱霹雳掣金蛇，檐溜奔腾泻银竹。
帏屏掀开旛幢飞，卷尽香灰吹灭烛。
天威震怒莫敢喘，谢罪怔营虞褻渎。
少焉雨止凉飕飕，天气如秋失中伏。
四郊大田多黍苗，一片潇湘接湖洑。
村夫中庭涕泗下，归闻野老吞声哭。
只恐戢戢生鱼头，何止广文饭不足。
天心仁爱子勿忧，府公移文行振粟。
古言大雨不为灾，云雨须臾手翻覆。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。